REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/3-23

24. januar 2023. godine

B e o g r a d

Z A P I S N I K

SEDME SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 23. JANUARA 2023. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milosav Milojević, Milija Miletić, Dragan Jovanović, Momir Stojilković, Akoš Ujhelji, Dijana Radović, Dejan Bulatović, Zoran Sandić, Miroslav Aleksić, dr Nenad S. Mitrović, Dejan Ignjatović i Milovan Jakovljević.

Sednici su prisustvovali zamenici članova Odbora: Zoran Tomić i Momčilo Vuksanović.

Sednici su prisustvovali i narodni poslanici: dr Jelena Kalajdžić i Nikola Dragićević, koji nisu članovi Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, Veljko Odalović i Dragan Glamočić, državni sekretari.

Pre utvrđivanja dnevnog reda, njegovu dopunu predložio je Milija Miletić sa tačkom Razmatranje Pravilnika o izmeni Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla („Službeni glasnik RS“, broj 144/22 od 30. decembra 2022. godine.). Odbor je jednoglasno (16 za) prihvatio ovaj predlog za dopunu dnevnog reda.

Takođe, dopunu dnevnog reda predložio je i Milovan Jakovljević sa tačkom Odluka o obrazovanju Pododbora za održivi razvoj, poljoprivredno zadrugarstvo i kooperativno udruživanje poljoprivrednika. Odbor jednoglasno (16 za) prihvatio ovaj predlog za dopunu dnevnog reda.

Predsednik Odbora je predložio spajanje rasprave od prve do treće tačke Dnevnog reda sednice Odbora. Odbor je većinom glasova (14 za, 2 nije glasalo) prihvatio ovaj predlog.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor jednoglasno (16 za) usvojio sledeći:

 D n e v n i r e d:

1. Stanje u poljoprivredi pred prolećne radove;
2. Razmatranje Pravilnika o izmeni Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla („Službeni glasnik RS“, broj 144/22 od 30. decembra 2022. godine.);
3. Odluka o obrazovanju Pododbora za održivi razvoj, poljoprivredno zadrugarstvo i kooperativno udruživanje poljoprivrednika.

Pre početka rasprave o tački dnevnog reda, usvojen je zapisnik pete sednice Odbora, koja su održana 23. novembra 2022. godine, u tekstu u kome je i predložen. Zapisnik je usvojen većinom glasova (14 za, 2 nije glasalo).

Takođe, usvojen je zapisnik šeste sednice Odbora, koja su održana 2. decembra 2022. godine, u tekstu u kome je i predložen. Zapisnik je usvojen većinom glasova (13 za, 3 nije glasalo).

Prva do treća tačka dnevnog reda - Stanje u poljoprivredi pred prolećne radove; Razmatranje Pravilnika o izmeni Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla; Odluka o obrazovanju Pododbora za održivi razvoj, poljoprivredno zadrugarstvo i kooperativno udruživanje poljoprivrednika.

Veljko Odalović, državni sekretar u Ministarstvu poljoprivrede, šumarstva i vodoprivrede otvorio je raspravu o stanju u poljoprivredi pred prolećne radove iznevši podatak da su krajem prošle godine rebalansom budžeta, uz podršku Odbora i Narodne skupštine, određena značajna sredstva čiji je prioritetni zadatak bio ispunjenje obaveze prema poljoprivrednim proizvođačima kako po pitanju subvencija, tako i u pogledu ostalih obaveza. Naveo je da Ministarstvo priprema izveštaj o dugovanjima prema poljoprivrednim proizvođačima i da će isti ubrzo biti dostupan Odboru. Pitanje koje se otvara je koliko realno sredstava je potrebno obezbediti u budžetu da bi se njime mogli podržati poljoprivredni proizvođači i garantovati im kakvu takvu stabilnost. Podsetio je da će dugovanja iz prethodnih godina koja budu izmirena iz budžeta za 2023. godinu, umanjiti ovogodišnji budžet za taj iznos novčanih sredstava.

Dragan Glamočić, državni sekretar u Ministarstvu poljoprivrede, šumarstva i vodoprivrede upoznao je prisutne sa podacima o prinosima određenih kultura naglasivši da su prinosi pšenice i suncokreta bili veći za 14-16% nego desetogodišnji proseci, dok su sve ostale kulture podbacile i to: soja za oko 25%, kukuruz između 25% i 30% i šećerna repa negde preko 35%. Po pitanju mineralnih đubriva situacija je stabilizovana. Prema njegovim rečima urea je jeftinija za nekih 17-18 %, cena AN-a je ostala na relativno istom nivou, dok su NPK đubriva skuplja za 15%.

U diskusiji su učestvovali narodni poslanici: Marijan Rističević, Milija Miletić, Milovan Jakovljević, Dejan Bulatović, Miroslav Aleksić, dr Nenad S. Mitrović, Zoran Sandić, Dragan Jovanović, Dejan Ignjatović, Veroljub Matić i dr Jelena Kalajdžić.

Nakon rasprave o tačkama dnevnog reda Odbor je jednoglasno doneo sledeći:

 Z a k lj u č a k

Imajući u vidu prethodnu sušnu poljoprivrednu 2022. godinu, nedostatak sredstava pred predstojeće prolećne radove i potrebu da se prihrana pšenice-jesenjih useva i prolećna setva što kvalitetnije obave, Odbor za poljoprivredu, šumarstvo i vodoprivredu preporučuje Vladi Republike Srbije i Ministarstvu poljoprivrede, šumarstva i vodoprivrede:

1. Da se u najkraćem mogućem roku, iz sredstava budžeta za 2023. godinu, ne čekajući najavljeni eAgrar, u celini isplate dugovi po zahtevima za podsticaje u poljoprivredi pristiglih do kraja 2022. godine (direktna plaćanja i ruralni razvoj).

2. Odbor preporučuje i da se podsticaji po hektaru iz direktnih plaćanja za 2023. godinu isplate u što kraćem roku kao i druga plaćanja po zahtevima podnetim do sada za podsticaje koje je moguće obraditi i isplatiti.

3. Odbor preporučuje da se omogući podnošenje zahteva za podsticaje iz stočarstva-direktna plaćanja, za grla iz druge polovine 2022. godine što je onemogućeno izmenom Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla od 30. decembra 2022. godine i skraćenjem roka za podnošenje zahteva sa 31. januara 2023. godine na 31. decembar 2022. godine, te da se izvrši isplata po tim zahtevima koji ispunjavaju uslove.

4. Odbor preporučuje Ministarstvu, da što pre sa poslovnim bankama ispregovara kredite za poljoprivredu i poljoprivrednike sa, od strane države, regresiranim kamatama.

5. Odbor preporučuje i pojačano angažovanje Vlade, Ministarstva i NBS u rešavanju problema u malinarstvu oko moratorijuma na kredite otkupljivačima i hladnjačarima radi isplate preuzete maline i pripreme proizvodnje u 2023. godini.

 Obrazloženje:

Ne ulazeći u opravdanost i ne sporeći uvođenje sistema eAgrar Odbor je mišljenja da predstojeću prihranu jesenjih useva i predstojeću setvu treba obaviti što kvalitetnije (što potpunija prihrana, kvalitetna obrada, kvalitetna semena, kvalitetna zaštita useva od bolesti i štetočina). Odbor smatra da prolećni radovi ne mogu da sačekaju uvođenje sistema eAgrar, te da treba što više novca uložiti u setvu, prihranu, zaštitu useva i na takav način obezbediti uslove za što veće prinose u biljnoj proizvodnji .

Odbor smatra da je isplata dugova po zahtevima za podsticaje u celini nužna, da bi se izbegle tužbe i veći troškovi (što je već bio slučaj 2013. i 2014. godine). Na takav način bi se i obezbedila i ravnopravnost među poljoprivrednicima gde za istu stvar, uz ispunjenje uslova, jedni dobiju novac, a drugi ne. Nije korektno iz direktnih plaćanja za 2022. prenositi u 2023. isplatu podsticaja za suncokret, a druge proizvodnje ostaviti bez isplate.

Odbor smatra da bi taj novac, uz plaćanje podsticaja iz direktnih plaćanja po hektaru za 2023. i još nekih manjih dospelih obaveza, ukoliko se isplate što pre, završio u predstojećoj setvi i prihrani ozimnih useva. ( Odbor do ove sednice nije od Ministarstva dobio tražene informacije o visini dugovanja iz zahteva podnetih do kraja 2022. godine, ali iz drugih informacija pretpostavlja da se radi o dugovanjima u visini od 13 milijardi ).

Odbor je mišljenja da će poljoprivrednici, ukoliko se što pre isplate podsticaji i regresi po hektaru za 1.700.000 hektara u visini od prošlogodišnjih 8.000 po hektaru, dobiti pred setvu još oko 13,5 milijardi . To je značajan novac koji se može upumpati u poljoprivredu pred predtojeće prolećne radove. Pozitivan efekat isplata na prinose u 2023. godini izostaće ukoliko se čeka da proradi najavljeni sistem eAgrar.

U Odboru postoje mišljenja da sistem eAgrar u prvoj godini treba da bude uveden kao još jedna mogućnost u načinu podnošenja zahteva za ostvarivanje prava na podsticaje u poljoprivredi, a ne isključiva obaveza u prvoj godini. Članovi Odbora su saglasni da eAgrar treba prilagoditi poljoprivredi i kalendaru poljoprvrednih radova, a ne obrnuto.

Odbor smatra da je izmenom Pravilnika 30. decembra 2022. godine kojim se regulišu direktna plaćanja podsticaja po grlu naneta šteta stočarima i stočarstvu koje je inače ugroženo u Srbiji. Izmenom Pravilnika rok za podnošenje zahteva za priplodna grla za drugu polovinu 2022. godine je skraćen za mesec dana i na taj način su stočari onemogućeni da podnesu zahteve za svoja grla (rok za podnošenje zahteva pre izmene Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla je bio 31. januar 2023. skraćen je pretposlednjeg dana 2022. na 31. decembar 2022.). Odbor smatra da ovu anomaliju treba što pre ispraviti, omogućiti podnošenje zahteva radi isplate za drugu polovinu 2022. godine.

Odbor je jednoglasno doneo Odluku o obrazovanju Pododbora za održivi razvoj, poljoprivredno zadrugarstvo i kooperativno udruživanje poljoprivrednika.

Pošto drugih pitanja i predloga nije bilo, sednica je zaključena u 13,50 časova.

Sednica je prenošena u live stream-u i tonski snimljena, a video zapis se nalazi na internet stranici Narodne skupštine.

|  |  |
| --- | --- |
|  SEKRETAR |  PREDSEDNIK |
|  Branka Zlatović |  Marijan Rističević |